《赠恽子正叔》
清代·陶自悦

我昔渡江来，与君隔吴越。君今渡江来，与我去咫尺。

咫尺咫尺不相见，江涛拍天雨脚乱，道无行车泥没骭。

君折江蓠当薇蕨，我抱青箱营束帛。井底双龙枯欲死，羝羊触藩那可出。

楚云蜀月空消息，五岳峥嵘起胸臆。酒酣叫五卢，百万恣一掷。

宁投白璧赠青蝇，不惜黄金买骏骨。喜君来，迟君久。

饮君酒，握君手。爱君知君情独苦，怀抱欲吐不得吐。

空山昨夜吊蟪蛄，江上何人妒鹦鹉。我有朱弦琴，为君鼓再行。

越音凄微不可听，故都烟树空冥冥。楚歌激越惊鬼神，坐客掩耳心屏营。

漫漫长夜鸡不鸣，天寒日暮离愁深。赠君芙蓉花，芙蓉惨无色。

赠君杨柳枝，杨柳不堪折。我有匣中龙，一雄复一雌。

与君结佩相扶持，跃水变化会有时。

作者简介：江苏武进人，字心兑，号艾圃。康熙二十七年进士，年已五十。官至山西泽州知州，乞病归。八股文有时名，诗亦清越。有《亦乐堂集》。